Neuvoston päätös, tehty 30 päivänä maaliskuuta 1998, tietoyhteiskunnan luomista Euroopassa edistävästä monivuotisesta yhteisön ohjelmasta (Tietoyhteiskunta)



Virallinen lehti nro L 107 , 07/04/1998 s. 0010 - 0015



NEUVOSTON PÄÄTÖS, tehty 30 päivänä maaliskuuta 1998, tietoyhteiskunnan luomista Euroopassa edistävästä monivuotisesta yhteisön ohjelmasta (Tietoyhteiskunta) (98/253/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), sekä katsoo, että (1) tietoyhteiskunnan luominen voi auttaa yhteisöä selviytymään tulevan vuosisadan haasteista erityisesti uusien työpaikkojen luomisessa uudenlaisten taloudellisten, poliittisten ja sosiaalisten suhteiden avulla, kuten valkoisessa kirjassa "Kasvu, kilpailukyky ja työllisyys - 21. vuosisadan haasteet ja mahdollisuudet" on esitetty, (2) Korfussa 24 ja 25 päivänä kesäkuuta 1994 kokoontunut Eurooppa-neuvosto pani merkille tietoyhteiskuntaa käsittelevän korkean tason työryhmän suositukset sellaisina kuin ne on esitetty kertomuksessa "Eurooppa ja maailmanlaajuinen tietoyhteiskunta"; komissio laati toimintasuunnitelman, joka sisältää sekä yhteisön että jäsenvaltioiden tasolla toteutettavia konkreettisia toimia, (3) Firenzessä 21 ja 22 päivänä kesäkuuta 1996 kokoontunut Eurooppa-neuvosto korosti tietoyhteiskunnan mahdollisuuksia koulutuksessa, työn organisoinnissa ja työpaikkojen luomisessa, (4) tietoyhteiskunnan kehittymisvauhti riippuu paljolti kansalaisten ja julkisten ja yksityisten organisaatioiden tietämyksestä, ymmärryksestä ja tuesta sekä uusien tieto- ja viestintätekniikkasovellusten mahdollisuuksista palvella ihmisten ja liikeyritysten tarpeita, (5) tietoyhteiskunnan luominen edellyttää, että kaikkien kansalaisten, yritysten tai julkisten organisaatioiden saatavilla on kaikkea niiden tarvitsemaa tietoa kaikkialla yhteisössä, (6) tietoyhteiskunnan luominen muuttaa vähitellen ihmisen toiminnan luonnetta ja sisältöä kaikilla alueilla, ja sillä on merkittäviä eri alojen välisiä vaikutuksia aloilla, jotka ovat tähän asti olleet toisistaan riippumattomia, (7) tietoyhteiskunnan toteuttamiseksi tarvittavissa toimenpiteissä on otettava huomioon yhteisön taloudellinen ja sosiaalinen yhteenkuuluvuus sekä sisämarkkinoiden toiminnan jatkuvuus, (8) kyseisten toimenpiteiden määrittely vaatii alustavia analyysejä, joiden tavoitteena on parantaa niiden monien alojen tuntemusta, joihin tietoyhteiskuntaan liittyvät yhteisön toimet voivat vaikuttaa, (9) korkean tason asiantuntijaryhmän ensimmäisessä välikertomuksessa tietoyhteiskunnan sosiaalisista ja yhteiskunnallisista tekijöistä tammikuussa 1996 esitettiin ryhmän ensimmäisiä huomioita, joita voidaan käyttää loppukertomuksen laadinnassa, (10) tietoyhteiskuntafoorumin komissiolle vuoden 1996 kesäkuussa laatimassa ensimmäisessä vuosikertomuksessa suositeltiin, että komissio käynnistäisi unionin laajuisia tiedotusaloitteita, edistäisi parhaiden käytäntöjen edistämiseen parhaalla tavalla soveltuvia toimia ja uusien tekniikoiden käyttöä, kiinnittäisi erityistä huomiota tietoyhteiskunnan taloudellisten ja sosiaalisten vaikutusten tutkimiseen ja huolehtisi siitä, että vammaiset pääsevät tasa-arvoisesti käyttämään tietoyhteiskunnan mahdollisuuksia, (11) Euroopan komissio hyväksyi 24 päivänä heinäkuuta 1996 vihreän kirjan "Eläminen ja työskentely tietoyhteiskunnassa: ihmiset ensin", jonka tarkoituksena on syventää poliittista, yhteiskunnallista ja kansalaiskeskustelua tietoyhteiskunnan tärkeimmistä sosiaalisista ja yhteiskunnallisista näkökohdista; komissio esittelee toimintaehdotukset saadun palautteen perusteella vuonna 1997, (12) tietoyhteiskunnan toteuttamiseksi tarvittavissa toimenpiteissä on otettava huomioon tietoyhteiskunnan maailmanlaajuinen ulottuvuus, (13) Midrandissa Etelä-Afrikassa 13-15 päivänä toukokuuta 1996 pidetyssä tietoyhteiskuntaa ja kehitystä koskevassa G7-maiden ministerikokouksessa tunnustettiin, että tietoyhteiskunnan mallia olisi pyrittävä toteuttamaan kehitysmaiden hyväksi niiden erityistarpeiden ja haasteiden ratkaisemiseksi, niiden kestävän kehityksen tukemiseksi ja sen varmistamiseksi, että ne voivat todella osallistua syntymässä olevaan maailmanlaajuiseen verkottuneeseen talouselämään, (14) Roomassa 30 ja 31 päivänä toukokuuta 1996 pidetyssä kokouksessa tunnustettiin, että yhteisön ja Barcelonan kokouksessa vuonna 1995 käynnistettyyn Euro-Välimeri-kumppanuuteen kuuluvien kahdentoista maan poliittisen vuoropuhelun yksi tekijä on todella avoimen tietoyhteiskunnan rakentaminen Välimeren alueella; sellainen hyödyttää tieto- ja viestintätekniikoiden käyttäjiä, näiden alojen teollisuutta ja palvelujen tarjoajia kasvuna, kilpailukykynä ja työllisyytenä, (15) Prahassa 12 ja 13 päivänä syyskuuta 1996 pidetyssä Euroopan unionin ja Keski- ja Itä-Euroopan maiden tietoyhteiskuntaa koskevassa foorumissa vahvistettiin, että tietoyhteiskunnan kehittämiseen liittyvät asiat ovat erityisen tärkeitä talouttaan uudistaville Euroopan maille, ja korostettiin tarvetta luoda tietojenvaihto- ja keskustelufoorumeja, (16) uuden toiminnan ei pitäisi olla päällekkäistä esimerkiksi tutkimuksen ja kehityksen Euroopan laajuisten verkkojen, tietosisällön, sosiaalipolitiikan ja standardoinnin alojen nykyisten toimintamahdollisuuksien kanssa, (17) tämän ohjelman edistymistä olisi seurattava jatkuvasti ja järjestelmällisesti; ohjelman päätyttyä siitä saadut tulokset arvioidaan lopullisesti ja niitä verrataan tässä päätöksessä asetettuihin tavoitteisiin, (18) on tarpeen määrittää ohjelman kesto, ja (19) Euroopan parlamentin, neuvoston ja komission 6 päivänä maaliskuuta 1995 antaman julistuksen 2 kohdassa tarkoitettu ohjeellinen rahoitusmäärä sisältyy tähän päätökseen koko ohjelman voimassaolon ajaksi, rajoittamatta kuitenkaan perustamissopimuksessa määriteltyä budjettivallan käyttäjän toimivaltaa, ja (20) perustamissopimuksessa ei ole muita määräyksiä tämän päätöksen antamiseksi tarvittavista valtuuksista kuin 235 artikla, ON TEHNYT TÄMÄN PÄÄTÖKSEN: 1 artikla Hyväksytään (tietoyhteiskunta)ohjelma, jonka tavoitteena on: - lisätä yleisön tietämystä ja ymmärrystä tietoyhteiskunnan ja sen uusien sovellusten mahdollisista vaikutuksista koko Euroopan alueella sekä edistää ihmisten motivaatiota ja kykyä osallistua muutokseen kohti tietoyhteiskuntaa, - optimoida tietoyhteiskunnan sosioekonominen hyöty Euroopassa analysoimalla sen teknisiä, taloudellisia, sosiaalisia ja säätelyyn liittyviä näkökohtia, arvioimalla tietoyhteiskuntaan siirtymisen synnyttämiä haasteita muun muassa työllisyyden osalta sekä edistämällä Euroopan ja kansallisen tason toimien yhteisvaikutusta ja yhteistyötä, - vahvistaa Euroopan asemaa ja näkyvyyttä maailmanlaajuisessa tietoyhteiskunnassa. Tässä ohjelmassa vahvistetut toimet ovat alojen välisiä ja täydentävät yhteisön muiden alojen toimia. Mitkään toimet eivät saisi olla päällekkäisiä kyseisillä aloilla muissa yhteisön ohjelmissa tehtävän työn kanssa. Päällekkäisyyksien välttämiseksi, muiden aloitteiden täydentämiseksi ja lisäasiantuntemuksen saamiseksi ohjelmaan tätä sivuavat yhteisön ongelmat on liitettävä osaksi toiminnan kehittämistä. Ohjelma tarjoaisi myös yhteiset puitteet tietoyhteiskunnan luomiseksi hyödyntämällä eri kansallisten, alueellisten ja paikallisten aloitteiden toisiaan täydentävää yhteisvaikutusta Euroopan tasolla, erityisesti kuulemalla 5 artiklan 1 kohdassa tarkoitettua komiteaa, jotta kaikki mahdollisuudet voidaan käyttää hyväksi ja avoimuutta ja yhteistyötä Euroopan tasolla voidaan lisätä toissijaisuusperiaatetta täysimääräisesti soveltaen. 2 artikla Edellä 1 artiklassa tarkoitettujen tavoitteiden saavuttamiseksi toteutetaan seuraavantyyppisiä toimia: a) tiedotustoimet Euroopassa: - tarvittaessa parempaa ymmärtämistä edistävien paikallisten, kansallisten ja maiden välisten aloitteiden arvon lisääminen esimerkiksi levittämällä joko suurelle yleisölle tai tietyille kohderyhmille suunnattua tietoa tietoyhteiskunnan mahdollisuuksista, hyödyistä ja mahdollisista vaaroista, - tiedon kerääminen ja levittäminen kansalaisten ja käyttäjien tarpeista tietoyhteiskunnan palvelujen ja sovellutusten osalta, - aiempaa parempi tiedottaminen suurelle yleisölle ja muille asianomaisille osapuolille konkreettisista hankkeista, joita toteutetaan yhteisön tarpeiden huomioon ottamiseksi, - sen seuranta, millaiset ihmisten tiedot tietoyhteiskunnan palveluista ja sovellutuksista ovat, sekä niihin perehtyminen, erityisesti edistämällä säännöllisiä selvityksiä ja kokoamalla yhteen kansallisista selvityksistä saadut tiedot kokonaiskuvan saamiseksi Euroopan tilanteista, - teollisuuden ja erityisesti pienten ja keskisuurten yritysten (pk-yritysten) kiinnostuksen lisääminen tarjoamalla palveluja ja sovellutuksia kansalaisten ja käyttäjien ilmaisemien tarpeiden huomioon ottamiseksi esimerkiksi esittelemällä tietoyhteiskunnan toimintoja, verkostoja, sovellutuksia sekä konkreettisia mahdollisuuksia käyttää niitä hyväksi, - tietoyhteiskunnan mahdollisen vaikutuksen esittely paikallisesti, maiden väliset vaikutukset mukaan lukien, merkityksellisen tiedon vaihdon edistäminen kaupunkien ja alueiden välillä, - teollisuuden, tieteen, tiedotusvälineiden, ammattiyhdistysten sekä kuluttaja- ja käyttäjäryhmien etuja mahdollisimman laajalti edustavista asiantuntijoista koostuvan tietoyhteiskuntafoorumin tukeminen; komissio saa foorumilta neuvoja tietoyhteiskunnan kehittämiseen liittyviin haasteisiin vastaamiseksi, b) toimet tietoyhteiskunnan sosioekonomisen hyödyn optimoimiseksi Euroopassa: - niiden mahdollisuuksien ja esteiden arviointi, joita vähäosaisilla yhteiskuntaryhmillä sekä syrjäseuduilla ja muita heikommassa asemassa olevilla alueilla voi olla tietoyhteiskunnan tuotteiden ja palvelujen käyttömahdollisuuksissa ja käytössä sekä sopivien toimenpiteiden yksilöiminen näiden esteiden ylittämiseksi ja hyötyjen saamiseksi, - Euroopan ja kansallisella tasolla parhaillaan toteutettavien sovellutusten tarjontaa koskevien hankkeiden analysointi, joka perustuu erityisesti tietoyhteiskunnan toteutumista edistävien hankkeiden ajan tasalla pidettävään luettelointiin, - avoimuuden parantaminen, erityisesti Euroopan ja kansallisella tasolla parhaillaan toteutettavien politiikkojen ja ohjelmien ajantasalla pidettävän luetteloinnin avulla, - tietoyhteiskuntapolitiikkojen, -hankkeiden ja -palvelujen onnistuneiden esimerkkien Euroopan laajuiseen käyttöön osallistuminen parhaiksi määriteltyjen ohjelmien ja käytäntöjen pohjalta, - kokemusten ja asiantuntemuksen vaihdon edistäminen Euroopan ja kansallisella tasolla meneillään olevien tutkimusten ja toimien välillä, - tietoyhteiskunnan kehittämiseen tarvittavien, erityisesti sellaisten rahoitusjärjestelmien määrittely ja arviointi, jotka voivat auttaa edistämään julkisten tai yksityisten tahojen välisiä kumppanuussuhteita yleistä etua koskevien sovellutusten käyttämiseksi, - sisämarkkinoiden toiminnan esteiden määritteleminen tietoyhteiskunnan alueella ja toimenpiteet sen varmistamiseksi, että rajattomasta alueesta saadaan kaikki hyöty tietoyhteiskunnan kehittämiseksi, ottaen huomioon kielellinen monimuotoisuus, - toimien käynnistäminen pk-yritysten prioriteettien määrittämiseksi ja tieto- ja viestintätekniikoiden käyttöä pk-yrityksissä vaikeuttavien esteiden selvittämiseksi soveltamalla nämä toimet kiinteästi yhteen komission työn kanssa, jolla kannustetaan eri käyttäjäryhmiä tieto- ja viestintätekniikoiden käytössä, - elektronisen lukutaidon hallinnan edistäminen opetussektorilla levittämällä kansallisella ja Euroopan tasolla saatua kokemusta, c) Euroopan aseman ja näkyvyyden vahvistaminen maailmanlaajuisessa tietoyhteiskunnassa, - luettelon laatiminen kaikkialla maailmassa toteutetuista aloitteista, - tietojen vaihto kolmansien maiden kanssa, erityisesti jotta helpotettaisiin niiden pääsyä tietoyhteiskunnan mahdollisuuksiin, - yhteistyö esittelytoiminnan valmistelussa joko kahdenvälisesti tai yhteistyössä kansainvälisten järjestöjen kanssa. Vuosittain laadittavissa työohjelmissa olisi määriteltävä edellä mainittujen eri toimien osalta ensisijaiset alat ja konkreettiset toimet, joilla pyritään maksimoimaan Euroopan tasolla saavutettava lisäarvo. 3 artikla Edellä 1 artiklassa hahmoteltujen tavoitteiden ja 2 artiklassa määriteltyjen toimien toteuttamiseksi komissio voi käyttää kaikkia asianmukaisia ja soveltuvia keinoja, erityisesti: - tehdä sopimuksia analysointitehtävistä, tulevan kehityksen tutkimuksesta, erityistutkimuksesta ja suppeahkoista esittelytoimista sekä toimien yhteensovittamisesta, arvioimisesta ja yhteisrahoittamisesta, - järjestää asiantuntijakokouksia, konferensseja, seminaareja ja neuvotteluja asiasta kiinnostuneiden henkilöiden ja ryhmien kanssa erityisesti kannustaakseen kolmansia maita käyttämään tietoyhteiskunnan mahdollisuuksia, - julkaista ja levittää tietoja. 4 artikla 1. Ohjelman kesto on 1 päivästä tammikuuta 1998 31 päivään joulukuuta 2002. 2. Rahoitusohje tämän ohjelman täytäntöönpanemiseksi on 25 miljoonaa ecua. Alustava menoerittely on liitteessä. 3. Budjettivallan käyttäjä hyväksyy määrärahat vuosittaisen talousarviomenettelyn yhteydessä ja rahoitusnäkymiä noudattaen. 5 artikla 1. Komissio on vastuussa ohjelman täytäntöönpanosta ja sen sovittamisesta yhteen yhteisön muiden ohjelmien kanssa. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Jäljempänä 6 artiklassa määrättyä menettelyä sovelletaan - työohjelman hyväksymiseen ohjelman rahoitus mukaan lukien, - budjettimenojen jakamiseen, - ehdotuspyyntöjen perusteisiin ja sisältöön, - yhteisön rahoitusta koskevissa ehdotuspyynnöissä ehdotettujen hankkeiden arviointiin ja yhteisön rahoitusosuuden määrään kutakin hanketta kohti, jos se on vähintään 100 000 ecua, - ohjelman arviontitoimenpiteisiin, - osallistumiseen kolmansien maiden oikeudellisten yksikköjen ja kansainvälisten järjestöjen hankkeisiin. 3. Jos 2 kohdan neljännen luetelmakohdan mukainen yhteisön rahoitusosuuden määrä on pienempi kuin 100 000 ecua, komissio tiedottaa komitealle hankkeista ja niiden arvioinnin tuloksista. 4. Komissio tiedottaa komitealle säännöllisesti ohjelman toteuttamisen yleisestä edistymisestä. 6 artikla Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää suunnitelluista toimenpiteistä, jos ne ovat komitean lausunnon mukaiset. Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden määräajassa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 7 artikla Komitea voi pyytää 2 artiklan a alakohdan viimeisessä luetelmakohdassa mainittua tietoyhteiskuntafoorumia antamaan neuvoja tai ohjausta. 8 artikla 1. Yhteisön tuen tehokkaan käytön varmistamiseksi komission on varmistettava, että tämän päätöksen nojalla tehtävät toimet asetetaan tehokkaaseen ennakkoarviointiin, valvontaan ja jälkikäteen tehtävään arviointiin. 2. Hankkeiden toteutuksen aikana ja kun ne on saatettu päätökseen, komissio arvioi niiden toteutustapaa ja niiden toteutuksen vaikutuksia arvioidakseen, onko alkuperäiset tavoitteet saavutettu. 3. Valitut tuensaajat antavat komissiolle vuosittain kertomuksen tai loppukertomuksen lyhytkestoisista hankkeista. 4. Kahden vuoden kuluttua ja tämän ohjelman päättyessä komissio antaa Euroopan parlamentille, neuvostolle, talous- ja sosiaalikomitealle sekä alueiden komitealle arviointikertomuksen 2 artiklassa mainittujen toimintojen toteuttamisessa saaduista tuloksista sen jälkeen, kun 5 artiklan 1 kohdassa tarkoitettu komitea on sen tutkinut. Komissio voi tehdä näiden tulosten perusteella ehdotuksia ohjelman painopisteiden mukauttamisesta. 9 artikla Tähän ohjelmaan osallistuminen voi olla mahdollista 6 artiklassa esitetyn menettelyn mukaisesti ilman tämän ohjelman mukaista yhteisön rahoitustukea kolmansiin maihin sijoittautuneille oikeudellisille yksiköille ja kansainvälisille järjestöille, jos osallistuminen edistää tehokkaasti ohjelman toteuttamista ottaen huomioon molemminpuolisen edun periaatteen. 10 artikla Tämä päätös on osoitettu kaikille jäsenvaltioille. Tehty Brysselissä 30 päivänä maaliskuuta 1998. Neuvoston puolesta LORD SIMON of HIGHBURY Puheenjohtaja (1) EYVL C 51, 21.2.1997, s. 12 (2) EYVL C 222, 21.7.1997, s. 39 LIITE TIETOYHTEISKUNTAA KOSKEVA MONIVUOTINEN OHJELMA >TAULUKON PAIKKA>